b'\n_START_ARTICLE_\nMountstuart Elphinstone\n_START_PARAGRAPH_\nMountstuart Elphinstone (f\xc3\xb8dt 6. oktober 1779 i Dumbarton, Skotland, d\xc3\xb8d 20. november 1859 i Hookward Park, Surrey, England) var en skotsk statsmand, historiker og kolonipolitiker tilknyttet regeringen i Britisk Indien. I perioden 1796-1828 var han i Det britiske Ostindiske kompagnis tjeneste. Mellem 1819 og 1827 var han ogs\xc3\xa5 guvern\xc3\xb8r over Bombay, hvor han \xc3\xa5bnede flere uddannelsesinstitutioner for den indiske befolkningen. _NEWLINE_Elphinstone skrev han en r\xc3\xa6kke b\xc3\xb8ger om Inden og Afghanistan. Han bidrog st\xc3\xa6rkt til at bef\xc3\xa6ste det britiske herred\xc3\xb8mme i Indien og var en af sin tids st\xc3\xb8rste kendere af indiske forhold. Blandt hans vigtigste v\xc3\xa6rker er The History of India i 1841 og The Rise of British Power in the East i 1887.\n_START_SECTION_\nBarndom og tidlig karriere\n_START_PARAGRAPH_\nElphinstone var f\xc3\xb8dt i Dumbarton i Dumbartonshire (nu Dunbartonshire) i 1779 som den fjerde s\xc3\xb8n af den ellevte baron Elphinstone. Han uddannedes ved Royal High School i Edinburgh. Efter endt skolegang s\xc3\xb8gte han ind i Det britiske Ostindiske kompagni, hvor en af hans onkler var direkt\xc3\xb8r. Elphinstone ankom til Calcutta i 1796, hvor han bested flere underordnede stillinger i administrationen. I 1801 lykkedes det ham at undslippe massakren i Benares (Varanasi) beg\xc3\xa5et af tilh\xc3\xa6ngere af den afsatte Wajid Ali Shah. Senere samme \xc3\xa5r blev han overf\xc3\xb8rt til kompagniets diplomatiske tjeneste, hvor han fik stillingen som assistent for den britiske resident ved peshwa Baji Rao 2.s hof.\n_START_SECTION_\nDiplomat\n_START_PARAGRAPH_\nVed peshwa-hoffet fik han sin f\xc3\xb8rste mulighed for at udm\xc3\xa6rke sig ved at tage del i Arthur Wellesleys felttog mod marathaerne i kraft af sin stilling som diplomat. Da en krig udbr\xc3\xb8d efter mislykkede forhandlinger fungerede Elphinstone som aide-de-camp for Wellesley. I slaget ved Assaye og gennem hele felttoget udm\xc3\xa6rkede han sig ved sin tapperhed og taktiske kundskab, hvilket fik Wellesley til at udtale, at han burde have v\xc3\xa6ret en soldat. Da krigen endte i 1804, blev Elphinstone udn\xc3\xa6vnt til britisk resident i Nagpur. Dette gav han meget fritid, som han tilbragte med at l\xc3\xa6se og studere. I 1807 var han kortvarigt resident i Gwalior._NEWLINE_I 1808 blev han udn\xc3\xa6vnt til den f\xc3\xb8rste britiske gesandt ved hoffet i Kabul, med det form\xc3\xa5l at sikre en alliance med afghanerne mod Napoleons planlagte felttog mod India. Imidlertid viste dette sig at v\xc3\xa6re til liden nytte, eftersom Shoja Shah blev forjaget fra tronen af sin bror, f\xc3\xb8r alliancen kunne stadf\xc3\xa6stes. Det eneste varige resultatet af missionen var Elphinstones v\xc3\xa6rk Account of the Kingdom of Cabul and its Dependencies in Persia and India fra 1815. _NEWLINE_Efter at have tilbragt omtrent et \xc3\xa5r i Calcutta, hvor han f\xc3\xa6rdiggjorde sin rapport om opgaven, udn\xc3\xa6vntes han i 1811 til den vigtige og vanskellige stilling som britisk resident i Pune. Der opstod vanskeligheder i forbindelse med den generelle komplikationen i maratha-politikken, og specielt i forbindelse med peshwaens svaghed, som Elphinstone havde en klar forst\xc3\xa5else af fra begynnelsen. Freden mellem peshwaen og britere blev brudt i 1817, da maratherne erkl\xc3\xa6rede krig mod kompagniet. Elphinstone overtog kommandoen over de milit\xc3\xa6re styrker i en krisesituation under slaget om Khadki, og han form\xc3\xa5ede at sikre en sejr til trods for hans ikke-milit\xc3\xa6re baggrund. Efterf\xc3\xb8lgende blev peshwaens besiddelser annekteret af briterne, mens Elphinstone blev udn\xc3\xa6vnt til kommiss\xc3\xa6r for Deccan i 1818.\n_START_SECTION_\nGuvern\xc3\xb8r\n_START_PARAGRAPH_\nHan blev udn\xc3\xa6vnt til guvern\xc3\xb8r i Bombay i 1819. Hans vigtigste pr\xc3\xa6station var udformningen af en samlet kriminal- og civil lovgivning, der blev kendt som the Elphinstone code. Desuden grundlagde han det f\xc3\xb8rste offentlige uddannelsessystem i Indien, p\xc3\xa5 en tid da opinionen i Storbritannien var imod at uddanne "de indf\xc3\xb8dte". Elphinstone beholdt stillingen som guvern\xc3\xb8r frem til 1827. Ved afslutningen af sin tid som guvern\xc3\xb8r gav Elphinstone mange landomr\xc3\xa5der, som britene havde konfiskeret, tilbage rajaen af Satara._NEWLINE_Elphinstone byggede den f\xc3\xb8rste bungalow i Malabar Hill i l\xc3\xb8bet af sin tid som guvern\xc3\xb8r i Bombay mellem 1819 og 1827, og mange prominente mennesker fulgte i hans fodspor og bosatte sig der, s\xc3\xa5ledes at det efter kort tid blev et eksklusivt boligomr\xc3\xa5de, hvilket det fremdeles er.\n_START_SECTION_\nI England\n_START_PARAGRAPH_\nElphinstone rejste til England i 1829, efter to \xc3\xa5rs rejser i Indien, og fortsatte med at have betydelig indflytelse p\xc3\xa5 indiske anliggender. Han afslog to gange tilbud om stillingen som generalguvern\xc3\xb8r over Indien, da han prioriterede at fuldf\xc3\xb8re sit tobindsv\xc3\xa6rk History of India (1841). Han d\xc3\xb8de i Surrey i England 20. november 1859.\n_START_SECTION_\nH\xc3\xa6der\n_START_PARAGRAPH_\nSom tak for sin indsats for Bombay pr\xc3\xa6sidentskab h\xc3\xa6dredes han af koloniens europ\xc3\xa6iske indbyggere ved ops\xc3\xa6ttelsen af en marmorstatue og oprettelsen af et legat i hans navn ved Elphinstone College. _NEWLINE_Elphinstone Road jernbanestation og Elphinstone Circle er derimod opkaldt efter hans nev\xc3\xb8 John Elphinstone, der var guvern\xc3\xb8r i Bombay i 1850-erne.'